b"\n_START_ARTICLE_\nSeminari d'Economia Cr\xc3\xadtica Taifa\n_START_SECTION_\nHist\xc3\xb2ria\n_START_PARAGRAPH_\nEl Seminari d'Economia Cr\xc3\xadtica Taifa va n\xc3\xa9ixer el 1994 a les aules de la UAB. Eren uns temps pregonats ideol\xc3\xb2gicament per les premisses del consens de Washington, impulsores d'un model econ\xc3\xb2mic neoliberal que es consolidava c\xc3\xb2modament despr\xc3\xa9s del recent frac\xc3\xa0s del socialisme real. No obstant, era tamb\xc3\xa9 una \xc3\xa8poca marcada per la crisi econ\xc3\xb2mica iniciada a principis dels anys 1990 i per l'incipient naixement del moviment antiglobalitzaci\xc3\xb3, que es comen\xc3\xa7ava a gestar a partir de la insurg\xc3\xa8ncia zapatista \xc3\xa0 M\xc3\xa8xic._NEWLINE_Taifa va n\xc3\xa9ixer amb la intenci\xc3\xb3 d'esdevenir un seminari dins la facultat d'economia de la UAB. Tenia l'objectiu d'ampliar els temes docents impartits per Miren Etxezarreta, la qual aleshores impartia classes de desenvolupament econ\xc3\xb2mic i pol\xc3\xadtica econ\xc3\xb2mica. No obstant, la manca de suport institucional per part de la facultat provoc\xc3\xa0 que ben aviat el seminari es separ\xc3\xa9s del m\xc3\xb3n acad\xc3\xa8mic i s'instal\xc2\xb7l\xc3\xa9s al local de l'associaci\xc3\xb3 barcelonina Ecoconcern, el qual ha rom\xc3\xa0s la seu del Seminari Taifa fins avui._NEWLINE_Els dos eixos de treball amb els quals el Seminari es va a concentrar inicialment foren l'\xc3\x80rea de Lliure Comer\xc3\xa7 d'Am\xc3\xa8rica del Nord i el Mercosur, els quals s'havien comen\xc3\xa7at a desenvolupar a principis dels anys 1990. El Seminari va fer un estudi comparatiu dels dos models de cooperaci\xc3\xb3 comercial, al qual segu\xc3\xad una an\xc3\xa0lisi cr\xc3\xadtica del Tractat de Maastricht i el proc\xc3\xa9s d'integraci\xc3\xb3 monet\xc3\xa0ria de la Uni\xc3\xb3 Europea._NEWLINE_La lectura de El capital de Karl Marx i l\xe2\x80\x99estudi de l'economia marxista va constituir el seg\xc3\xbcent nucli de treball, fins que a principis dels anys 2000 un nou grup es va dedicar a fer un estudi cr\xc3\xadtic de les escoles de pensament ortodoxes. Fruit del treball d'aquest grup, el 2004 el Seminari va publicar Cr\xc3\xadtica a la econom\xc3\xada ortodoxa, editat per la UAB. El llibre \xc3\xa9s un recull de textos cr\xc3\xadtics amb l'economia convencional impartida a les aules universit\xc3\xa0ries i compr\xc3\xa8n textos sobre els autors cl\xc3\xa0ssics i neocl\xc3\xa0ssics fins als monetaristes, passant per les escoles keynesianes i post-keynesianes._NEWLINE_Despr\xc3\xa9s de gaireb\xc3\xa9 una d\xc3\xa8cada d'exist\xc3\xa8ncia, el 2003 la traject\xc3\xb2ria del Seminari va viure un punt d'inflexi\xc3\xb3. Taifa va posar fi al seu vessant estrictament te\xc3\xb2ric per tal de concentrar-se m\xc3\xa9s amb la feina de divulgaci\xc3\xb3. Sota aquesta premissa, el Seminari d'Economia Cr\xc3\xadtica es va posar al servei del teixit associatiu de Barcelona com a eina formativa pels moviments socials locals. La comissi\xc3\xb3 Ochub (Observatori Cr\xc3\xadtic sobre Habitatge i Urbanisme de Barcelona) del Seminari es va involucrar activament amb la Plataforma contra el F\xc3\xb2rum 2004 per tal de denunciar en actes i xerrades el pernici\xc3\xb3s model de desenvolupament socioecon\xc3\xb2mic que l'ajuntament estava portant a terme a Barcelona. En el seu punyent estudi sobre la ciutat, el Seminari criticava l'estrat\xc3\xa8gia urbana del consistori, a la qual qualificava de \xc2\xabmodel de ciutat que refor\xc3\xa7a la desigualtat i la injust\xc3\xadcia, sense resoldre cap dels problemes de la seva ciutadania\xc2\xbb._NEWLINE_Tamb\xc3\xa9 en aquesta \xc3\xa8poca, varen n\xc3\xa9ixer altres grups de treball de divulgaci\xc3\xb3 pedag\xc3\xb2gica de l'economia i d'an\xc3\xa0lisi cr\xc3\xadtica de l'economia pol\xc3\xadtica. El Seminari es va posar en contacte amb escoles, col\xc2\xb7lectius i moviments socials locals i estatals als quals va oferir xerrades sobre temes d'actualitat socioecon\xc3\xb2mica._NEWLINE_Aix\xc3\xad mateix, a partir del 2005 el Seminari va comen\xc3\xa7ar a publicar peri\xc3\xb2dicament els Informes d'economia. Els butlletins monogr\xc3\xa0fics publicats per Taifa han abordat diferents temes com la situaci\xc3\xb3 de l'economia espanyola, el sector p\xc3\xbablic, el mercat de treball, les desigualtats i la redistribuci\xc3\xb3 de la riquesa, la crisi immobili\xc3\xa0ria i financera, la teoria de les crisis, l'estrat\xc3\xa8gia del capital en la crisi o les alternatives al capitalisme i la Uni\xc3\xb3 Europea.\n_START_SECTION_\n20\xc3\xa8 aniversari\n_START_PARAGRAPH_\nEl 2014, el Seminari Taifa va celebrar els 20 anys d'exist\xc3\xa8ncia amb una festa que tingu\xc3\xa9 lloc el 8 de juny a l'Ateneu Popular de Nou Barris. L'efem\xc3\xa8ride de dues d\xc3\xa8cades \xc2\xabd'economia cr\xc3\xadtica per la transformaci\xc3\xb3\xc2\xbb, tal com anunciava el cartell de l'acte, va comptar amb l'assist\xc3\xa8ncia d'un centenar de persones. Va comen\xc3\xa7ar amb un dinar popular al qual va seguir la projecci\xc3\xb3 d'un v\xc3\xaddeo sobre el Seminari. En el curtmetratge, diversos membres del col\xc2\xb7lectiu recorden el naixement del Seminari i expliquen el seu funcionament i traject\xc3\xb2ria al llarg dels 20 anys._NEWLINE_En un emotiu parlament, Miren Etxezarreta va agrair l'assist\xc3\xa8ncia a tots els participants i va parlar del futur del Seminari, fent un rep\xc3\xa0s de la seva hist\xc3\xb2ria i posant \xc3\xa8mfasi als valors i principis que han regit el Seminari en els seus 20 anys d'hist\xc3\xb2ria._NEWLINE_La festa va finalitzar amb les actuacions musicals dels grups de m\xc3\xbasica Baula i At Versaris, alguns membres dels quals tamb\xc3\xa9 formen part del Seminari.\n_START_SECTION_\nObjectius\n_START_PARAGRAPH_\nEl Seminari d'Economia Cr\xc3\xadtica Taifa va n\xc3\xa9ixer com un grup d'auto-formaci\xc3\xb3 col\xc2\xb7lectiva amb l'objectiu de fomentar el pensament econ\xc3\xb2mic cr\xc3\xadtic. Amb els anys, el seminari s'ha despr\xc3\xa8s de la seva faceta m\xc3\xa9s te\xc3\xb2rica per esdevenir un grup divulgaci\xc3\xb3 econ\xc3\xb2mica des d'una perspectiva cr\xc3\xadtica i un element de suport pedag\xc3\xb2gic als moviments socials. Alguns dels temes que el seminari ha abordat s\xc3\xb3n l'economia de l'Estat espanyol, el paper del sector p\xc3\xbablic, l'an\xc3\xa0lisi dels pressupostos de l'Estat, la Uni\xc3\xb3 Europea, la ciutat i el problema de l'habitatge, la deslocalitzaci\xc3\xb3 empresarial, l'evoluci\xc3\xb3 dels salaris, la crisi econ\xc3\xb2mica o la crisi del deute o les retallades de drets socials._NEWLINE_El Seminari organitza regularment cursos i xerrades, a m\xc3\xa9s de publicar peri\xc3\xb2dicament informes d'an\xc3\xa0lisi sobre temes d'actualitat econ\xc3\xb2mica.\n_START_SECTION_\nMembres\n_START_PARAGRAPH_\nAl llarg de la seva hist\xc3\xb2ria el Seminari d'Economia Cr\xc3\xadtica Taifa ha comptat amb desenes de membres provinents de tota mena de moviments socials i col\xc2\xb7lectius diferents. Sobretot, ha tingut una gran pres\xc3\xa8ncia d'estudiants._NEWLINE_A part de Miren Etxezarreta, alguns dels membres destacats que han acompanyat el Seminari des dels seus inicis s\xc3\xb3n l'economista Josep Manel Busqueta i el soci\xc3\xb2leg Jos\xc3\xa9 Iglesias Fern\xc3\xa1ndez."